Mediejurist: Ligner ikke en god sag for S

Ifølge Vibeke Borberg, der er mediejurist og chef for forskningsafdelingen på Danmarks Medie- og Journalisthøjskole, tyder det på, at Folkekirkens Nødhjælp ikke har gjort noget forkert.

Hun har ikke selv set videoen, men DR Nyheder har forelagt videoens indhold for mediejuristen.

- Det tyder ikke på, at Socialdemokratiet har en god sag her. Når man kommer med et politisk udspil, så er det for at skabe en politisk og offentlig debat, og der må man forvente, at der er politiske modstandere eller andre interessenter, der har en anden holdning til de faktiske omstændigheder. Andre end Socialdemokratiet må gerne udlægge, hvordan man skal forstå fakta, siger Vibeke Borberg.

Når de nu mener, at de er blevet manipuleret, i hvilket omfang kan der så være en risiko for, at injurielovgivningen er overtrådt?

Læs også : Marokko siger også nej til Mette Frederiksens lejr

- For det første skal politikere kunne tåle ret meget kritik, og at man går dem efter i sømmene. De skal kunne tåle, at de ting, man går ud med, bliver efterprøvet, og at de vil give anledning til forskellige debatter og diskussioner, hvor parterne er uenige. Der skal meget til i den politiske debat, før det bliver injurier, siger hun og fortæller, at det højst sandsynligt ville være Mette Frederiksen, der ville skulle hævde injurier og ikke hele Socialdemokratiet.

De har brugt to bidder på i alt 14 sekunder. Kan der være problemer i forhold til ophavsretten?

- Det vil jeg ikke vurdere. Dels virker det til, at de kun har brugt de citater, som de har bemærkninger til. De citerer ikke mere fra videoen, end formålet tilsiger. For det andet - i forhold til hvad jeg har fået oplyst - så fremgår det tydeligt, at det er en video Socialdemokratiet har lavet, som de citerer fra. Dermed har de overholdt god skik i forhold til citatret, siger mediejurist Vibeke Borberg.

Socialdemokratiet vil ikke lade sig interviewe

DR Nyheder har været i kontakt med Socialdemokratiets pressechef, Mads Brandstrup.

Han oplyser, at de ikke ønsker at lade sig interviewe om sagen, men henviser til en kommentar folketingsmedlem Peter Hummelgaard har skrevet på Folkekirkens Nødhjælps Facebook-side.

Læs også : Forsker: Få lande i Nordafrika kan håndtere et modtagecenter

Her lyder det blandt andet.

- Kære Folkekirkens Nødhjælp. Grunden til vi bad jer fjerne klippet var, at I manipulerede vores video med påstande, der simpelthen ikke er rigtige. Vi vil bekæmpe årsagerne til at folk flygter. Derfor vil vi fordoble støtten til nærområderne. Og ja, det vil betyde, at vi omprioriterer fra dele af den langsigtede udviklingsbistand i stabile lande for i stedet at bruge dem i det, FN kalder den værste flygtningekrise siden 2. verdenskrig, skriver han.

Videre lyder det:

- Det er i orden at være uenig i den prioritering. Men man kan ikke hævde, at vi ikke er ærlige omkring det. Det står helt tydeligt i vores udspil, som jeg vil opfordre alle til at læse, skriver han i sin kommentar, som han afslutter med: